Document ID: 32015R0445

KOMMISSIONENS FORORDNING (EU) 2015/445
af 17. marts 2015
om ændring af forordning (EU) nr. 1178/2011 for så vidt angår tekniske krav og administrative procedurer for flyvebesætninger i civil luftfart
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EF) nr. 216/2008 af 20. februar 2008 om fælles regler for civil luftfart og om oprettelse af et europæisk luftfartssikkerhedsagentur, og om ophævelse af Rådets direktiv 91/670/EØF, forordning (EF) nr. 1592/2002 og direktiv 2004/36/EF (1), særlig artikel 7, stk. 6, og artikel 8, stk. 5, og
ud fra følgende betragtninger:
(1)
I Kommissionens forordning (EU) nr. 1178/2011 (2) fastsættes der tekniske krav og administrative procedurer for flyvebesætninger i civil luftfart.
(2)
Nogle medlemsstater har konstateret, at visse bestemmelser i forordning (EU) nr. 1178/2011 resulterer i en urimelig og uforholdsmæssigt stor administrativ eller økonomisk byrde for dem selv eller for de berørte parter, og har derfor meddelt, at de påtænker at godkende fravigelser af visse krav i henhold til artikel 14, stk. 6, i forordning (EF) nr. 216/2008.
(3)
Det Europæiske Luftfartssikkerhedsagentur har gennemgået de foreslåede godkendelser af fravigelser og fremsat en henstilling til Kommissionen om, hvorvidt de foreslåede godkendelser opfylder de gældende betingelser.
(4)
Medlemsstaterne og interessenter inden for almenflyvning har også peget på visse krav, der anses for ude af proportioner med de pågældende aktiviteter og de dermed forbundne risici.
(5)
Der er endvidere konstateret en række redaktionelle fejl i forordning (EU) nr. 1178/2011, som har ført til utilsigtede gennemførelsesvanskeligheder.
(6)
Kravene i forordning (EU) nr. 1178/2011 bør derfor ændres med henblik på at indføre de fravigelser, som har til formål at præcisere reglerne, indføre visse lempelser for almenflyvning og korrigere visse redaktionelle fejl.
(7)
Desuden er det på grundlag af feedback fra medlemsstaterne og de berørte parter konstateret, at kravene i bilag VII til forordning (EU) nr. 1178/2011 kan være ude af proportioner med aktiviteterne og den dermed forbundne risiko for uddannelsesorganisationer, der alene udbyder uddannelse i forbindelse med pilotcertifikat til lette luftfartøjer, privat pilotcertifikat, pilotcertifikat til balloner og pilotcertifikat til svævefly.
(8)
Medlemsstaterne og interessenterne er enige om, at der af den grund generelt er behov for at afsætte mere tid til at udvikle et mere velegnet regelsæt for almenflyvningsaktiviteter, som er bedre afpasset efter aktiviteterne i denne luftfartssektor, uden at der slækkes på sikkerhedsstandarderne.
(9)
For at afsætte den nødvendige tid til at udarbejde disse regler bør anvendelsesdatoen derudover udsættes til den 8. april 2018 for bestemmelserne i bilag VII til forordning (EU) nr. 1178/2011 for uddannelsesorganisationer, der kun udbyder uddannelse til nationale certifikater, der kan komme i betragtning til konvertering til del-FCL pilotcertifikater til lette luftfartøjer, ballonskippercertifikater og pilotcertifikater til svævefly.
(10)
Forordning (EU) nr. 1178/2011 bør derfor ændres i overensstemmelse hermed.
(11)
Da Kommissionens forordning (EU) nr. 290/2012 (3), som ændrer forordning (EU) nr. 1178/2011, indeholder en selvstændig regel om datoen for anvendelse af bestemmelserne i bilag VI og VII til forordning (EU) nr. 1178/2011, bør den også ændres af hensyn til retssikkerheden og klarheden.
(12)
Foranstaltningerne i denne forordning er i overensstemmelse med udtalelse fra Udvalget for Det Europæiske Luftfartssikkerhedsagentur, der er nedsat i henhold til artikel 65 i forordning (EF) nr. 216/2008 -
VEDTAGET DENNE FORORDNING:
Artikel 1
I Kommissionens forordning (EU) nr. 1178/2011 foretages følgende ændringer:
1)
Artikel 8, stk. 1, affattes således:
»1. Med forbehold af artikel 12 i forordning (EF) nr. 216/2008 kan medlemsstater, i tilfælde af at der ikke er indgået aftaler mellem Unionen og et tredjeland om pilotcertificering, acceptere tredjelandscertifikater og -rettigheder og herunder tilhørende helbredsgodkendelser, der er udstedt af eller på vegne af tredjelande, i overensstemmelse med bestemmelserne i denne forordnings bilag III.«
2)
Artikel 10a, stk. 3, affattes således:
»3. Træningsorganisationer, der er omfattet af JAR, skal have lov til at levere træning i forbindelse med et del-FCL privatpilotcertifikat (PPL), de tilhørende rettigheder i registreringen og et pilotcertifikat til lette luftfartøjer (LAPL) indtil den 8. april 2018, uden at organisationerne opfylder bestemmelserne i bilag VI og VII, forudsat at de blev registreret før den 8. april 2015.«
3)
I artikel 12 foretages følgende ændringer:
a)
Stk. 2 affattes således:
»2. Uanset stk. 1 kan medlemsstaterne beslutte ikke at anvende følgende bestemmelser i bilag I før den 8. april 2015:
a)
bestemmelserne vedrørende pilotcertifikater til VTOL-luftfartøjer og luftskibe
b)
bestemmelserne i punkt FCL.820
c)
bestemmelserne i sektion 8 i subpart J for helikoptere
d)
bestemmelserne i sektion 11 til subpart J.«
b)
Som stk. 2a indsættes:
»2a. Uanset stk. 1 kan medlemsstaterne beslutte ikke at anvende følgende bestemmelser i bilag I før den 8. april 2018:
a)
bestemmelserne vedrørende pilotcertifikater til balloner og svævefly
b)
bestemmelserne i subpart B
c)
bestemmelserne i punkt FCL.800, FCL.805 og FCL.815
d)
bestemmelserne i sektion 10 til subpart J.«
c)
Stk. 4 affattes således:
»4. Uanset stk. 1 kan medlemsstaterne beslutte først fra den 8. april 2016 at anvende denne forordnings bestemmelser på piloter, som er indehavere af et certifikat og tilhørende helbredsgodkendelse udstedt af et tredjeland, og som er involveret i ikke-erhvervsmæssig operation af de i artikel 4, stk. 1, litra b) eller c), i forordning (EF) nr. 216/2008, omhandlede luftfartøjer.«
4)
Bilag I, II, III, VI og VII ændres i overensstemmelse med bilagene til nærværende forordning.
Artikel 2
I forordning (EU) nr. 290/2012 udgår artikel 2, stk. 2, litra f).
Artikel 3
1. Denne forordning træder i kraft den 8. april 2015.
2. Uanset stk. 1 anvendes ændringerne af bestemmelserne i FCL.315.A, FCL.410.A og FCL.725.A i bilag I fra den 8. april 2018.
3. Uanset stk. 1 kan medlemsstaterne beslutte først fra den 8. april 2018 at anvende bestemmelserne i bilag VI og VII for træningsorganisationer, der alene leverer træning i forbindelse med et nationalt certifikat, som i henhold til artikel 4, stk. 3, i forordning (EU) nr. 1178/2011 er berettiget til konvertering til et del-FCL pilotcertifikat til lette luftfartøjer (LAPL), et pilotcertifikat til svævefly (SPL) eller pilotcertifikat til balloner (BPL).
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 17. marts 2015.

Labels: 12
8
9
0